ניוז חיפה והקריות » "מה שנשאר לנו זה להמשיך לקוות שהמצב ישתפר"
אמש התקיים באצטדיון סמי עופר משחק בין מכבי חיפה ועירוני קרית שמונה. המשחק נפתח בדקת דומייה לזכר עשרת הנספים באסון השיטפון בדרום. משריקת הפתיחה ועד דקה 35 היו אלו דקות משמימות, כאשר מכבי חיפה הפגינה יכולות חלשות מאוד. בדקה 40' עירוני קרית שמונה עלתה ליתרון 1-0, עם שער של עידו דוידוב. המחצית הראשונה הסתיימה, ובתחילת המחצית השנייה מכבי חיפה השתלטה על המגרש, אך שינוי בטקטיקת המשחק של קרית שמונה ומעבר להתקפה ולא הגנה, הוביל להכפלת היתרון ל-2-0 בדקה 70', שער שהובקע על ידי איסמעיל ריאן, שחקן המושאל לעירוני קרית שמונה.
השער השני שבר את רוח אוהדי מכבי חיפה, וגרם לרבים מהם לנטוש את האצטדיון. החניכים של חיים סילבס הראו מיומנות על המגרש, לעומתם שחקני מכבי חיפה הגיעו למצבים, אך החמיצו. בדקה 88' אופיר מזרחי הצליח לצמצם את היתרון של קרית שמונה ל-2-1. בתוספת הזמן שארכה כ-4 דקות, לא הצליחו שחקני מכבי חיפה להבקיע שער נוסף. הגיעה שריקת הסיום עם התוצאה 2-1 לעירוני קרית שמונה.
הגענו אתמול ליציע ג' של האוהדים כדי לשמוע את התחושות: "אנחנו שנים על גבי שנים מגיעים למשחקים של מכבי חיפה. להפסיק להגיע אנחנו לא נפסיק, אבל אנחנו מאוכזבים מאוד. מכבי חיפה זה שם, זה מותג. אני לא רואה את מכבי חיפה האמיתית כשאני מגיע למשחקים האלה. לא ציפינו לניצחון האמת, ניצחון שלישי ברצף זה אולי רק בחלומות שלנו. אני לא מבין למה לא נותנים במה לצעירים. הם מעדיפים שמות גדולים שלצערנו לא מספקים את הסחורה. אנחנו עוברים 7 שנים רעות, מתי יגיעו 7 השנים הטובות? מה שנשאר לנו זה להמשיך לקוות שהמצב ישתפר".
באותו המשחק פרצה אמש קטטה בין שלושה מאוהדי מכבי חיפה לאוהד עירוני קרית שמונה, דבר אשר הוביל למעצרם של שלושת האוהדים.